“สมคิด” ลั่นคดี “เปรมชัย” เป็นเรื่องส่วนตัว ยันไม่กระทบงานภาครัฐฯในส่วนของ ITD
“สมคิด” ลั่นคดี "เปรมชัย" เป็นเรื่องส่วนตัว ไม่กระทบโครงการภาครัฐฯในส่วนที่ ITD ได้รับจ้างงาน
7 ก.พ. 2561

นายสมคิด จาตุศรีพิทักษ์ รองนายกรัฐมนตรี ฝ่ายเศรษฐกิจ กล่าวถึงกรณีที่นายเปรมชัย กรรณสูต ประธานบริหาร บริษัท อิตาเลียนไทย ดีเวล็อปเมนต์ จำกัด (มหาชน) หรือ ITD และพวกถูกจับกุมพร้อมอาวุธปืนและซากสัตว์ในเขตทุ่งใหญ่นเรศวรตะวันตกนั้น ไม่กระทบต่อโครงการก่อสร้างภาครัฐที่ ITD ถือสัญญาจ้างงานอยู่ เนื่องจากมองว่าเรื่องดังกล่าวเป็นเรื่องส่วนบุคคล
อนึ่ง ITD เป็นบริษัทรับเหมาก่อสร้างรายใหญ่ของประเทศไทย โดยงานส่วนใหญ่จะเป็นโครงการรถไฟทางคู่ของการรถไฟแห่งประเทศไทย(รฟท.) ทั้งนี้จากการเปิดประมูลรถไฟทางคู่ 9 สัญญา ITD ได้งาน 3 สัญญา 22,600 ล้านบาท ,งานก่อสร้างโครงสร้างและงานระบบหลักสนามบินสุวรรณภูมิ ระยะที่ 2 มูลค่า 12,000 ล้านบาท
นอกจากนี้ยังมีโครงการรถไฟฟ้าสายสีน้ำเงิน ช่วงหัวลำโพง-บางแค และ บางซื่อ-ท่าพระ 11,441 ล้านบาท ,สายสีแดงสัญญา 2 ช่วงบางซื่อ-รังสิต 23,925 ล้านบาท ,โครงการรถไฟฟ้าสายสีเขียว สัญญาที่ 1 ช่วง สะพานใหม่-คูคต มูลค่า 15,000 ล้านบาท ,โครงการรถไฟฟ้าสายสีส้ม ช่วงศูนย์วัฒนธรรม-มีนบุรี สัญญา 3 โครงสร้างใต้ดิน ช่วงหัวหมาก-คลองบางม้า มูลค่า18,589 ล้านบาท โครงการระบบขนส่งมวลชนขนาดรอง (โมโนเรล) ระยะที่ 1 สถานีรถไฟฟ้ากรุงธนบุรี-สำนักงานเขตคลองสาน มูลค่า 2,500 ล้านบาท
โดยโครงการของกรมทางหลวง 7 โครงการ และในส่วนของต่างประเทศยังมีโครงการพัฒนาเขตเศรษฐกิจพิเศษทวายในประเทศเมียนมา เฟส1 มูลค่า 37,000 ล้านบาท อย่างไรก็ตามในปี 2561 ทาง ITD เตรียมจะเข้าประมูลรถไฟทางคู่ 9 เส้นทางมูลค่า 400,000 ล้านบาท รวมถึงรถไฟฟ้าสายสีม่วงใต้ ,สายสีส้ม มูลค่ากว่า 2 แสนล้านบาท ซึ่งในโครงการเหล่านี้ยังไม่รวมกับโครงการที่เกี่ยวข้องกับทางน้ำอีกหลายหมื่นล้านบาท